Det er ualmindeligt groft.

Sådan lyder reaktionen fra politikommissær ved Østjyllands Politi, Thomas Hinge, efter at have set en video af en ældre kvindelig bilist, der tirsdag påkørte en knallert på en befærdet vej i Aarhus og derefter kørte videre.

- Det er en ualmindelig grov forseelse, og den vil bilisten blive sigtet for, oplyser Thomas Hinge til TV 2.

Optagelserne stammer fra et kamera i en handikapbus, der passerede netop som bilisten i den blå bil kørte direkte ind i knallertføreren, der senere viser sig at være en kvinde. Det kan du læse mere om her.

- Der er tale om en forbikørsel på Ringgaden, hvor bilisten ikke kan overhale knallertføreren uden at være til fare for andre. Bilisten overhaler alligevel, påkører knallerten og forlader yderligere stedet, forklarer Thomas Hinge om begrundelsen for, at bilisten nu vil blive sigtet.

Forseelse nummer 2: Mod færdselsretningen

Men her stopper bilistens forseelser ikke. For en halv time senere drejede bilisten nemlig ud fra en tankstation på en anden befærdet vej i Aarhus – Grenaavej – og kørte mod færdselsretningen – med måbende bilister, herunder kørerlæreren Dorte Nyborg, som vidner. Det kan du læse mere om her.

Bilisterne på vejen og den kvindelige bilist, der udover at være flugtbilist nu også er spøgelsesbilist, nåede alle at stoppe op, inden der skete en ulykke, men det gør ikke forseelsen mindre alvorlig, lyder det fra politiet.

- En civil betjent på vej hjem fra arbejde, ser bilisten lave færdselsforseelsen og retter henvendelse til hende. Han møder i dag kl. 14, og så vil der blive skrevet en rapport. Hun bliver sigtet for kørsel mod færdselsretningen, oplyser Thomas Hinge.

Dette billede af bilisten blev taget af et vidne, Dorthe Nyborg, på tankstationen efter ulykken på Ringgade - artiklen fortsætter under artiklen:

Foto: Privatfoto

Forseelse nummer 3: U-vending fra første vognbane

Men her stopper det stadig ikke.

For da hun igen kørte ud på Grenaavej – denne gang i den rigtige retning – lavede hun for øjnene af den civile betjent, der kørte bag hende, den tredje forseelse på under en time: I et kryds lavede hun således en u-vending fra 1. vognbane - altså højre vognbane på den tosporede vej – over i den modsatte vejbane.

- Betjenten kan ikke køre efter hende, fordi han kører i egen privat bil og ikke har mulighed for at sætte blink på, men også den forseelse vil bilisten blive sigtet for, siger politikommissæren.

Thomas Hinge oplyser, at hver enkelt forseelse i sig selv vil kunne give en betinget frakendelse af førerretten – og at det er politiets hensigt ”som minimum” at lægge op til netop en betinget frakendelse af ret til at køre bil.

Politiet har rettet henvendelse til den pågældende bilist.

Ofret har endnu ikke henvendt sig til politiet

Østjyllands Politi har fået flere henvendelser fra bilister, der var vidne til påkørslen af knallerten. Det gælder også Ivan Lerke, som står bag optagelsen af ulykken og som fulgte efter bilisten for at få nummerpladen.

Men ifølge Thomas Hinge har ofret for ulykken – knallertføreren – endnu ikke henvendt sig til politiet.

- Vi undrer os over, at vi ikke har hørt fra ham. Og jeg har tjekket, at der ikke blev sendt en ambulance til stedet. Det er en meget voldsom ulykke, og vi vil meget gerne i kontakt med knallertføreren, siger Thomas Hinge og opfordrer den pågældende til at kontakte politiet på 114.

- Det er rigtig fint, at borgerne har kunnet bidrage, men vi mangler simpelthen den forurettede i sagen, siger han.

Ifølge Ivan Lerke – der har fået henvendelser på Facebook – blev den kvindelige knallertfører efterfølgende kørt til sygehuset af en anden bilist, og hun skal efter omstændighederne have det godt.

Om bilisten lyder det fra flere vidner, at der er tale om en ældre, desorienteret kvinde, men at bilisten af den civile betjent "skønnedes til ikke at have været påvirket."